Κανονισμός (ΕΚ) αριθ. 2305/2003 της Επιτροπής

της 29ης Δεκεμβρίου 2003

για το άνοιγμα και τον τρόπο διαχείρισης κοινοτικής δασμολογικής ποσόστωσης για την εισαγωγή κριθής προέλευσης τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως της αγοράς στον τομέα των σιτηρών(1), και ιδίως το άρθρο 12 παράγραφος 1,

Εκτιμώντας τα ακόλουθα:

(1) Μετά τις εμπορικές διαπραγματεύσεις που κατέληξαν στη σύναψη συμφωνίας με τη μορφή ανταλλαγής επιστολών με τον Καναδά και τις Ηνωμένες Πολιτείες της Αμερικής, που εγκρίθηκαν αντιστοίχως από τις αποφάσεις του Συμβουλίου 2003/253/ΕΚ(2) και 2003/254/ΕΚ(3) η Επιτροπή τροποποίησε τις συνθήκες εισαγωγής του μαλακού σίτου μέσης και χαμηλής ποιότητας και της κριθής με τη δημιουργία εισαγωγικών ποσοστώσεων, από την 1η Ιανουαρίου 2003. Όσον αφορά την κριθή, η Κοινότητα αποφάσισε να αντικαταστήσει το σύστημα του περιθωρίου προτίμησης με δύο δασμολογικές ποσοστώσεις: μια δασμολογική ποσόστωση κριθής ζυθοποιίας και μια δασμολογική ποσόστωση κριθής, που αποτέλεσε το αντικείμενο του κανονισμού (ΕΚ) αριθ. 2376/2002 της Επιτροπής(4).

(2) Ο κανονισμός (ΕΚ) αριθ. 2376/2002 ανοίγει δασμολογική ποσόστωση 300000 τόνων για την εισαγωγή κριθής που υπάγεται στον κωδικό ΣΟ 1003 00 προελεύσεως τρίτων χωρών και παρεκκλίνει από τον κανονισμό (ΕΟΚ) αριθ. 1766/92. Μετά την τροποποίηση του άρθρου 10 παράγραφος 2 του κανονισμού (ΕΟΚ) αριθ. 1766/92 από τον κανονισμό (ΕΚ) αριθ. 1104/2003 όσον αφορά τον υπολογισμό των εισαγωγικών δασμών ορισμένων σιτηρών, η εν λόγω δασμολογική ποσόστωση απέκτησε οριστικό χαρακτήρα. Κατά συνέπεια, ο κανονισμός (ΕΚ) αριθ. 2376/2002 δεν δύναται πλέον να έχει παρεκκλιτικό χαρακτήρα. Πρέπει συνεπώς μεριμνώντας για σαφήνεια και διαφάνεια, να προβούμε στην κατάργηση του εν λόγω κανονισμού και στην αντικατάστασή του από ένα νέο κανονισμό.

(3) Από την 1η Μαΐου 2004, η Τσεχική Δημοκρατία, η Εσθονία, η Κύπρος, η Λεττονία, η Λιθουανία, η Ουγγαρία, η Μάλτα, η Πολωνία, η Σλοβενία και η Σλοβακία καθίστανται κράτη μέλη της Ευρωπαϊκής Ένωσης. Δεδομένου ότι η δασμολογική εισαγωγική ποσόστωση 300000 τόνων κριθής είναι ετήσια ποσόστωση με εβδομαδιαίες δημοπρασίες από την 1η Ιανουαρίου 2004, είναι δυνατόν να εξαντληθεί αυτή ή να χρησιμοποιηθεί σε μεγάλο βαθμό κατά την ημερομηνία που προβλέπεται για την προσχώρηση. Πρέπει συνεπώς να καθοριστούν, μόνο για το έτος 2004, οι ειδικές διατάξεις που επιτρέπουν στα νέα κράτη μέλη να μπορέσουν να χρησιμοποιήσουν τις ποσοστώσεις αυτές.

(4) Για να καταστεί δυνατή η εύρυθμη και μη κερδοσκοπική εισαγωγή της κριθής που αφορά η παρούσα δασμολογική ποσόστωση, πρέπει να προβλεφθεί ότι οι εν λόγω εισαγωγές θα υπόκεινται στην έκδοση πιστοποιητικού εισαγωγής. Τα πιστοποιητικά αυτά, στο πλαίσιο των καθορισμένων ποσοτήτων, πρέπει να εκδίδονται, κατόπιν αιτήσεως των ενδιαφερομένων, αφού προηγηθεί, εάν χρειάζεται, ο καθορισμός συντελεστή μείωσης των ποσοτήτων για τις οποίες έχουν υποβληθεί αιτήσεις.

(5) Για να εξασφαλιστεί η καλή διαχείριση της παρούσας ποσόστωσης, πρέπει να προβλεφθούν προθεσμίες για την κατάθεση των αιτήσεων έκδοσης πιστοποιητικών, καθώς και τα στοιχεία που πρέπει να αναφέρονται στις αιτήσεις και στα πιστοποιητικά.

(6) Για να ληφθούν υπόψη οι όροι παράδοσης, πρέπει να προβλεφθεί παρέκκλιση σχετικά με τη διάρκεια ισχύος των πιστοποιητικών.

(7) Για να εξασφαλισθεί η αποτελεσματική διαχείριση της ποσόστωσης, πρέπει να προβλεφθούν παρεκκλίσεις από τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(5), όσον αφορά τη δυνατότητα μεταβίβασης των πιστοποιητικών και την ανοχή σχετικά με τις ποσότητες που τίθενται σε ελεύθερη κυκλοφορία.

(8) Είναι επίσης ανάγκη να καθοριστεί η εγγύηση που αφορά τα πιστοποιητικά εισαγωγής σε σχετικά υψηλό επίπεδο, κατά παρέκκλιση από το άρθρο 12 του κανονισμού (ΕΚ) 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και του ρυζιού(6).

(9) Είναι σημαντικό να εξασφαλισθεί η ταχεία και αμοιβαία ανακοίνωση μεταξύ της Επιτροπής και των κρατών μελών των ποσοτήτων που ζητούνται και που εισάγονται.

(10) Η επιτροπή διαχείρισης σιτηρών δεν διατύπωσε γνώμη εντός της προθεσμίας που έταξε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται η δασμολογική ποσόστωση ύψους 300000 τόνων για την εισαγωγή κριθής που υπάγεται στον κωδικό ΣΟ 1003 00.

2. Η δασμολογική ποσόστωση ανοίγεται την 1η Ιανουαρίου κάθε έτους. Ο εισαγωγικός δασμός στο πλαίσιο της δασμολογικής ποσόστωσης είναι 16 ευρώ ανά τόνο.

Για τα προϊόντα που αναφέρονται στον παρόντα κανονισμό που εισάγονται πέραν της ποσότητας που προβλέπεται στην παράγραφο 1 του παρόντος άρθρου εφαρμόζεται το άρθρο 10 παράγραφος 1 του κανονισμού (ΕΟΚ) αριθ. 1766/92.

Για το έτος 2004, εφαρμόζεται το δεύτερο εδάφιο σε περίπτωση εισαγωγής πέραν των ποσοτήτων που προβλέπονται στην παράγραφο 3 του παρόντος άρθρου τη σχετική περίοδο.

3. Για το έτος 2004, η ετήσια ποσόστωση διαιρείται σε δύο μερίδες για τις ακόλουθες περιόδους:

α) μερίδα αριθ. 1: από 1ης Ιανουαρίου έως 30 Απριλίου 2004 - 100000 τόνοι·

β) μερίδα αριθ. 2: από 1ης Μαΐου έως 31 Δεκεμβρίου 2004 - 200000 τόνοι.

Οι μη χρησιμοποιηθείσες ποσότητες για τη μερίδα 1 θα μεταφερθούν αυτομάτως στην μερίδα αριθ. 2.

Άρθρο 2

Όλες οι εισαγωγές στο πλαίσιο της ποσόστωσης που αναφέρεται στο άρθρο 1 παράγραφος 1 υπόκεινται στην προσκόμιση πιστοποιητικού εισαγωγής, το οποίο εκδίδεται σύμφωνα με τον κανονισμό (ΕΚ) αριθ. 1291/2000, με την επιφύλαξη των διατάξεων του παρόντος κανονισμού.

Άρθρο 3

1. Οι αιτήσεις για την έκδοση πιστοποιητικών εισαγωγής κατατίθενται στις αρμόδιες αρχές των κρατών μελών κάθε Δευτέρα, το αργότερο έως τις 13:00, ώρα Βρυξελλών.

Κάθε αίτηση πιστοποιητικού αναφέρει μια ποσότητα, η οποία δεν μπορεί να υπερβαίνει τη διαθέσιμη ποσότητα ανά μερική ποσόστωση για την εισαγωγή του σχετικού προϊόντος για τη σχετική περίοδο. Ο αιτών μπορεί να υποβάλει το πολύ μια αίτηση χορηγήσεως πιστοποιητικού στο σχετικό κράτος μέλος.

Για το έτος 2004, η ποσότητα που αναφέρεται στο δεύτερο εδάφιο δεν δύναται να υπερβεί τη διαθέσιμη ποσότητα για την εισαγωγή του σχετικού προϊόντος κατά τη σχετική περίοδο.

2. Την ημέρα κατάθεσης των αιτήσεων για πιστοποιητικά, οι αρμόδιες αρχές διαβιβάζουν με φαξ στην Επιτροπή, ανακοίνωση σύμφωνα με το υπόδειγμα που περιλαμβάνεται στο παράρτημα, καθώς και τη συνολική ποσότητα που προκύπτει από το άθροισμα των ποσοτήτων που αναφέρονται στις αιτήσεις για πιστοποιητικά εισαγωγής, το αργότερο στις 18.00, ώρα Βρυξελλών. Οι ανακοινώσεις πρέπει να γίνονται ακόμη και εάν δεν έχει υποβληθεί καμία αίτηση σε ένα κράτος μέλος. Η πληροφορία αυτή ανακοινώνεται χωριστά από αυτήν που αφορά τις άλλες αιτήσεις πιστοποιητικών εισαγωγής σιτηρών.

Εάν ένα κράτος μέλος δεν αποστείλει στην Επιτροπή την ανακοίνωση των αιτήσεων εντός των προβλεπομένων προθεσμιών, η Επιτροπή θα θεωρήσει ότι δεν έχει υποβληθεί καμία αίτηση στο σχετικό κράτος μέλος.

3. Εάν το άθροισμα των ποσοτήτων που έχουν χορηγηθεί από την αρχή του έτους και της ποσότητας που αναφέρεται στην παράγραφο 2 υπερβαίνει την ποσότητα της συγκεκριμένης ποσόστωσης για το εν λόγω έτος, η Επιτροπή καθορίζει ενιαίο συντελεστή μείωσης, ο οποίος εφαρμόζεται στις ζητούμενες ποσότητες, το αργότερο την τρίτη εργάσιμη ημέρα από την κατάθεση των αιτήσεων.

Για το έτος 2004, οι ενιαίοι συντελεστές μείωσης που αναφέρονται στο πρώτο εδάφιο καθορίζονται εάν το άθροισμα των ποσοτήτων που έχουν χορηγηθεί από την έναρξη της περιόδου και των ποσοτήτων που αναφέρονται στην παράγραφο 2 υπερβαίνει την ποσότητα της ποσόστωσης για τη σχετική περίοδο.

4. Με την επιφύλαξη της εφαρμογής της παραγράφου 3, τα πιστοποιητικά εκδίδονται την τέταρτη εργάσιμη ημέρα που ακολουθεί την ημέρα κατάθεσης της αίτησης. Την ημέρα της έκδοσης των πιστοποιητικών, οι αρμόδιες αρχές διαβιβάζουν με φαξ στην Επιτροπή, τον αριθμό που αναφέρεται στο παράρτημα, το αργότερο στις 18:00, ώρα Βρυξελλών, τη συνολική ποσότητα που προκύπτει από το άθροισμα των ποσοτήτων, για τις οποίες εκδόθηκαν πιστοποιητικά εισαγωγής την ημέρα εκείνη.

Άρθρο 4

Τα πιστοποιητικά εισαγωγής ισχύουν για διάστημα 45 ημερών από την ημέρα έκδοσης του πιστοποιητικού. Η διάρκεια ισχύος του πιστοποιητικού υπολογίζεται από την ημέρα της πραγματικής του έκδοσης, σύμφωνα με το άρθρο 23 παράγραφος 2 του κανονισμού (ΕΚ) αριθ. 1291/2000.

Άρθρο 5

Κατά παρέκκλιση του άρθρου 9 του κανονισμού (ΕΚ) αριθ. 1291/2000, τα δικαιώματα που απορρέουν από το πιστοποιητικό εισαγωγής δεν είναι μεταβιβάσιμα.

Άρθρο 6

Κατά παρέκκλιση του άρθρου 8 παράγραφος 4 του κανονισμού (ΕΚ) αριθ. 1291/2000, η ποσότητα που τίθεται σε ελεύθερη κυκλοφορία δεν μπορεί να είναι μεγαλύτερη από αυτήν που αναφέρεται στις θέσεις 17 και 18 του πιστοποιητικού εισαγωγής. Ο αριθμός "0" εγγράφεται για το σκοπό αυτό στη θέση 19 του εν λόγω πιστοποιητικού.

Άρθρο 7

Η αίτηση για πιστοποιητικό εισαγωγής και το πιστοποιητικό εισαγωγής περιλαμβάνουν:

α) στη θέση 20, μία από τις ακόλουθες ενδείξεις:

- Reglamento (CE) n° 2305/2003

- Forordning (EF) nr. 2305/2003

- Verordnung (EG) Nr. 2305/2003

- Κανονισμóς (EK) αριθ. 2305/2003

- Regulation (EC) No 2305/2003

- Règlement (CE) n° 2305/2003

- Regolamento (CE) n. 2305/2003

- Verordening (EG) nr. 2305/2003

- Regulamento (CE) n.o 2305/2003

- Asetus (EY) N:o 2305/2003

- Förordning (EG) nr 2305/2003

β) στη θέση 24, την ένδειξη "16 ευρώ ανά τόνο".

Άρθρο 8

Κατά παρέκκλιση του άρθρου 12 στοιχεία α) και β) του κανονισμού (ΕΚ) αριθ. 1342/2003, η εγγύηση η σχετική με τα πιστοποιητικά εισαγωγής που προβλέπονται από τον παρόντα κανονισμό, ανέρχεται σε 30 ευρώ ανά τόνο.

Άρθρο 9

Ο κανονισμός (ΕΚ) αριθ. 2376/2002 καταργείται.

Άρθρο 10

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21· κανονισμός όπως τροποποιήθηκε τελευταία από τον κανονισμό (ΕΚ) αριθ. 1104/2003 (ΕΕ L 158 της 27.6.2003, σ. 1).

(2) ΕΕ L 95 της 11.4.2003, σ. 36.

(3) ΕΕ L 95 της 11.4.2003, σ. 40.

(4) ΕΕ L 358 της 31.12.2002, σ. 92· κανονισμός όπως τροποποιήθηκε τελευταία από τον κανονισμό (ΕΚ) αριθ. 1113/2003 (ΕΕ L 158 της 27.6.2003, σ. 24).

(5) ΕΕ L 152 της 24.6.2000, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 325/2003 (ΕΕ L 47 της 21.2.2003, σ. 21).

(6) ΕΕ L 189 της 29.7.2003, σ. 12.

ΠΑΡΑΡΤΗΜΑ

>PIC FILE= "L_2003342EL.000902.TIF">